**Svečanost uručivanja prvih Ugovora o dodjeli bespovratnih sredstava**

**za uspješne prijavitelje u okviru Poziva na dostavu projektnih prijedloga**

**„Specijalističko usavršavanje doktora medicine“ (UP.02.2.1.02.)**

**Iz Europskog socijalnog fonda**

**petak 16. veljače 2018. godine, Ministarstvo zdravstva**

Slijedom objavljenog Poziva na dostavu projektnih prijedloga „Specijalističko usavršavanje doktora medicine“ (UP.02.2.1.02.) u okviru Operativnog programa „Učinkoviti ljudski potencijali“ za razdoblje 2014. - 2020., Ministarstvo zdravstva kao Posredničko tijelo razine 1 organizira Svečanost uručivanja prvih Ugovora o dodjeli bespovratnih sredstava (Ugovori) za uspješne prijavitelje u okviru predmetnog Poziva.

Svečanost se održava u **petak 16. veljače 2018. godine, s početkom u 11:00 sati u Velikoj dvorani Ministarstva zdravstva, Ksaver 200a, 10 000 Zagreb.**

Uspješnim ugovaranjem bespovratnih sredstava iz Europskog socijalnog fonda, povećat će se broj specijalizacija na primarnoj razini zdravstvene zaštite iz obiteljske medicine, pedijatrije, ginekologije i opstetricije te kliničke radiologije na manje atraktivnim i depriviranim područjima Republike Hrvatske, kao i hitne medicine na području Republike Hrvatske.

Za financiranje navedenih specijalizacija u okviru Poziva, Ministarstvo zdravstva osiguralo je financijsku omotnicu u iznosu od 187 milijuna kuna bespovratnih sredstava, od čega je 85% iz Europskog socijalnog fonda, a 15% predstavlja nacionalno sufinanciranje iz Državnog proračuna Republike Hrvatske.

Ovim se Ugovorima uručuje 74 milijuna kuna bespovratnih sredstava za 17 domova zdravlja i zavoda za hitnu medicinu jedinica područne (regionalne) samouprave, a istima je obuhvaćeno financiranje 82 specijalizanta na primarnoj razini zdravstvene zaštite.

Potpisnici trilateralnih Ugovora o dodjeli bespovratnih sredstava su ministar zdravstva, prof.dr.sc. Milan Kujundžić, dr.med., ravnatelj Hrvatskog zavoda za zapošljavanje, Ante Lončar, dipl.iur. te ravnatelji/ice domova zdravlja i zavoda za hitnu medicinu jedinica područne (regionalne) samouprave čiji su projektni prijedlozi uspješno prošli sve faze postupka dodjele bespovratnih sredstava. Svečanosti uručivanja prisustvovat će i mr.sc. Marko Pavić, ministar rada i mirovinskoga sustava, u svojstvu čelnika Upravljačkog tijela za Operativni program „Učinkoviti ljudski potencijali“ za razdoblje 2014. – 2020.

U daljnjem se postupku dodjele bespovratnih sredstava zaprimaju i obrađuju projektni prijedlozi preostalih, unaprijed određenih prijavitelja te će za iste, kao uspješne prijavitelje, Ministarstvo zdravstva organizirati Svečanost uručivanja Ugovora.